**Λώρενς Φερλινγκέτι**

|  |  |
| --- | --- |
| ***Ο κόσμος είναι ωραίο μέρος***  για να γεννηθείτε  αν δεν σας νοιάζει ότι η ευτυχία  δεν είναι πάντα  και τόσο διασκεδαστική  αν δεν σας νοιάζει μια δόση κόλασης  πότε πότε  ακριβώς όταν όλα πάνε καλά  γιατί ακόμα και στον Παράδεισο  δεν τραγουδούν  συνέχεια  Ο κόσμος είναι ωραίο μέρος  για να γεννηθείτε  αν δεν σας νοιάζει ότι μερικοί άνθρωποι πεθαίνουν  συνέχεια  ή έστω απλώς λιμοκτονούν  πότε πότε  στο κάτω κάτω δεν πειράζει  αφού δεν είστε εσείς  A, ο κόσμος είναι ωραίο μέρος  για να γεννηθείτε  αν δεν σας πολυνοιάζουν  λίγα κούφια μυαλά  στις ψηλότερες θέσεις  ή μια-δυο βόμβες  πότε πότε  πάνω στα κεφάλια σας  ή άλλες παρόμοιες απρέπειες  απ’ τις οποίες μαστίζεται η ευυπόληπτη κοινωνία μας  με τους διακεκριμένους άνδρες της  και τους εξολοθρευτές της  και τους κληρικούς της  και τους αστυφύλακες  και τις διάφορες φυλετικές διακρίσεις της  και τις κοινοβουλευτικές ανακρίσεις της  και τις υπόλοιπες δυσκοιλιότητες  που η τρελή μας σάρκα  έχει κληρονομήσει | Ναι, ο κόσμος είναι το καλύτερο μέρος  για ένα σωρό πράγματα  όπως  το να κάνεις κουταμάρες  και να κάνεις έρωτα  και να είσαι λυπημένος  και να τραγουδάς φτηνοτραγουδάκια και να έχεις εμπνεύσεις  και να τριγυρίζεις  κοιτάζοντας το κάθε τι  μυρίζοντας λουλούδια  και τσιμπώντας αγάλματα  κι ακόμα για να  σκέφτεσαι  για να φιλάς ανθρώπους και να κάνεις μωρά  και να φοράς παντελόνια  και να κουνάς καπέλα  και να χορεύεις  και να πηγαίνεις για κολύμπι στα ποτάμια  πικνίκ μες στο κατακαλόκαιρο  και γενικά  να «το γλεντάς»  Ναι,  μόνο που πάνω στην καλύτερη στιγμή  φτάνει χαμογελώντας  ο νεκροθάφτης  [L. Ferlinghetti, *Ποιήματα*, μετάφραση Ρούμπη Θεοφανοπούλου, εκδ. Πρόσπερος, Αθήνα 1989, σσ. 9-10] |

**Λ. Φερλινγκέτι**: Γεννήθηκε το 1919 στο Μπρούκλιν της Νέας Υόρκης. Συμμετείχε στον Β' Παγκόσμιο Πόλεμο και στην απόβαση στη Νορμανδία, σπούδασε στο Παρίσι και συμμετείχε στην πολιτική ζωή και τα κινήματα της Δυτικής Ακτής. Ταυτίστηκε με τους μπιτ και έγινε γνωστός με την πρώτη του ποιητική συλλογή, το «A Coney Island of the Mind» (1958). Στα ποιήματά του περιγράφει μια ποιητική της εποπτείας των γεγονότων μέσα από εικόνες και συνεχείς ιστορίες. Μια ποίηση γραμμένη κυρίως για την ανάσα της απαγγελίας και όχι τη σιωπή του χαρτιού, μια ποίηση που περιγράφει την καθημερινή εμπειρία και βιώνει την ανθρώπινη αλληλεγγύη, κοντά στους ανθρώπους και μακριά από τις πανεπιστημιακές ελίτ. Σαν Φρανσίσκο, η πόλη του. Έγραφε κριτική τέχνης σε περιοδικά, έκανε παρέα με εξπρεσιονιστές ζωγράφους και παρακολουθούσε τις ποιητικές συγκεντρώσεις της πόλης. Δημιουργήθηκε έτσι ο πυρήνας του ποιητικού κινήματος του Σαν Φρανσίσκο. Από το 1953, ο εκδοτικός του οίκος και το βιβλιοπωλείο City Lights συνέβαλαν όσο λίγοι στη διαμόρφωση της αμερικανικής λογοτεχνίας και τη δημιουργία μιας underground κουλτούρας κοινοποιημένης στον παγκόσμιο χάρτη. Ο εκδοτικός οίκος έγινε διάσημος το 1956, όταν εξέδωσε το «Ουρλιαχτό και άλλα ποιήματα» του Αλεν Γκίνσμπεργκ, μια ποιητική σύνθεση που άλλαξε τόσο την αμερικανική ποίηση όσο και την αμερικανική συνείδηση